অগাস্টিন মুশো

অগাস্টিন মুশো (Augustin Mouchot) (৭ এপ্রিল ১৮২৫ - ৪ অক্টোবর ১৯১২) ছিলেন উনিশ শতকের একজন ফরাসি উদ্ভাবক, যিনি সর্বপ্রথম সৌরচালিত ইঞ্জিন তৈরি করেছিলেন। তিনি সৌরশক্তিকে যান্ত্রিক বাষ্পীয় শক্তিতে রূপান্তর করার কৌশল আবিষ্কার করেন।

 জীবন ও গবেষণা 
মুশো ১৮২৫ সালের ৭ই এপ্রিল ফ্রান্সের সেমুর-অঁ-ওক্সোয়া শহরে জন্মগ্রহণ করেন।  তিনি প্রথমে মোরভানের প্রাথমিক বিদ্যালয় (১৮৪৫-১৮৪৯) এবং পরে ডিজন এ শিক্ষকতা করেন। এরপর ১৮৫২ সালে গণিতে এবং ১৮৫৩ সালে ভৌত বিজ্ঞানে স্নাতক ডিগ্রি লাভ করেন। পরবর্তী সময়ে তিনি অ্যালাঁসোঁ (Alençon) (১৮৫৩-১৮৬২), রেন (Rennes) এবং লিসে দ্য ত্যুর্‌স (Lycée de Tours) (১৮৬৪-১৮৭১)-এর মাধ্যমিক বিদ্যালয়গুলোতে গণিত পড়াতেন। এই সময়েই তিনি সৌরশক্তি নিয়ে গবেষণা শুরু করেন, যার ফলস্বরূপ পরবর্তীতে পূর্ণকালীন গবেষণার জন্য সরকারি অনুদান লাভ করেন। 

 সৌর গবেষণা 
মুশো নতুন বিকল্প শক্তি উৎস খুঁজে বের করার প্রতি আগ্রহী ছিলেন। তিনি বিশ্বাস করতেন যে শিল্প বিপ্লবের জ্বালানি হিসেবে ব্যবহৃত কয়লা একসময় ফুরিয়ে যাবে। ১৮৬০ সালে তিনি সৌর রান্নার পদ্ধতি নিয়ে কাজ শুরু করেন, যার জন্য তিনি হোরাস-বেনেডিক্ট দ্য সসুর (Horace-Bénédict de Saussure) এবং ক্লদ পইয়ে (Claude Pouillet)-এর কাজ থেকে অনুপ্রেরণা নেন। পরবর্তী পরীক্ষা-নিরীক্ষায় তিনি কাঁচ দিয়ে আবৃত একটি কড়াই ব্যবহার করেন, যা সূর্যের তাপে রাখা হতো যতক্ষণ না এর পানি ফুটতে শুরু করে। এভাবে তৈরি হওয়া বাষ্প দিয়ে একটি ছোট বাষ্পীয় ইঞ্জিন চালানো যেত। ১৮৬৬ সালের আগস্ট মাসের মধ্যে মুশো প্রথম প্যারাবোলিক ট্রাফ সোলার কালেক্টর তৈরি করেন, যা প্যারিসে সম্রাট তৃতীয় নেপোলিয়নের সামনে উপস্থাপন করা হয়েছিল। মুশো তার সৌর গবেষণার উন্নয়ন ও পরিধি বৃদ্ধি করতে থাকেন। ১৮৬৯ সালে তার সৌরশক্তি বিষয়ক বই "লা শ্যালের সলের এ সে অ্যাপ্লিকেশন ইন্দুসত্রিয়েল" ("সৌর তাপ এবং এর শিল্প প্রয়োগ") প্রকাশিত হয়। এই সময়েই তিনি তার তৈরি করা সবচেয়ে বড় সৌর বাষ্পীয় ইঞ্জিনটি উন্মোচন করেন। এই ইঞ্জিনটি প্যারিসে প্রদর্শিত হচ্ছিল, কিন্তু ১৮৭১ সালে ফ্রাঙ্কো-প্রুশিয়ান যুদ্ধের সময় শহরটি অবরুদ্ধ হলে এটি আর খুঁজে পাওয়া যায়নি।

১৮৬১ সালে মুশো তার একটি উদ্ভাবনের নাম দেন "হেলিয়োপম্প" (Heliopompe)। এরপর ১৮৬৫ সালে ফ্রান্সের ত্যুর (Tours), ইঁদ্র-এ-লোয়ার (Indre-et-Loire)-এ তার তৈরি বেশ কয়েকটি ছোট ইঞ্জিন সচল ছিল।  মুশো তার যন্ত্রে প্যারাবোলিক আয়না ব্যবহার করা এড়িয়ে চলেন এবং তাপ ধরে রাখার জন্য একটি কাচের জ্যাকেট (jacket) যোগ করেন।

১৮৭১ সালের সেপ্টেম্বরে, মুশো ইঁদ্র-এ-লোয়ারের জেনারেল কাউন্সিল থেকে একটি পরীক্ষামূলক সৌর জেনারেটর স্থাপন করার জন্য আর্থিক সহায়তা লাভ করেন। তিনি ১৮৭৫ সালের ৪ অক্টোবর এই জেনারেটর সম্পর্কে একটি প্রবন্ধ অ্যাকাডেমি অব সায়েন্সেস-এর কাছে পেশ করেন। একই বছরের ডিসেম্বরে তিনি অ্যাকাডেমিতে একটি যন্ত্র উপস্থাপন করেন এবং দাবি করেন যে, সর্বোত্তম সূর্যালোকের সাহায্যে এটি প্রতি মিনিটে ১৪০ লিটার বাষ্প সরবরাহ করতে সক্ষম। পরবর্তী বছর, তিনি ১৮৭৮ সালের বিশ্বমেলার জন্য একটি ইঞ্জিন তৈরির উদ্দেশ্যে তার শিক্ষকতার পদ থেকে ছুটি নেওয়ার অনুমতি চান।  ১৮৭৭ সালের জানুয়ারি মাসে, তিনি ফরাসি আলজেরিয়াতে তার সৌর ইঞ্জিনগুলো তৈরি ও প্রয়োজনীয় জিনিসপত্র কেনার জন্য একটি বিশেষ মিশন এবং অনুদান লাভ করেন, কারণ সেখানে সূর্যের আলো প্রচুর পরিমাণে পাওয়া যেত। বিজ্ঞান মিশনের পরিচালক মুশোকে আলজেরিয়ার গভর্নরের কাছে সুপারিশ করেন এবং ফ্রান্সের জন্য তার এই মিশনের গুরুত্ব তুলে ধরেন। তিনি বলেন, এই গবেষণা "বিজ্ঞান এবং বিশ্ববিদ্যালয়ের গৌরবের জন্য অত্যন্ত গুরুত্বপূর্ণ"।

 বিশ্বমেলা, প্যারিস ১৮৭৮ 
থাম্ব|সোলার জেনারেটর ১৮৭৮
১৮৭৮ সালে মুশো ফ্রান্সে ফিরে আসেন এবং তার সহকারী অ্যাবেল পিফ্রেকে নিয়ে প্যারিসের বিশ্ব মেলায় তার ইঞ্জিনটি প্রদর্শন করেন। এই কাজের জন্য তিনি ক্লাস ৫৪-এ স্বর্ণপদক জিতে নেন, বিশেষ করে সৌর তাপ ব্যবহার করে বরফ উৎপাদন করার জন্য। তবে, সে সময় কবদঁ-শভালিয়ের চুক্তি (Cobden-Chevalier Treaty) এর অর্থনৈতিক সুবিধা এবং কয়লা পরিবহনের জন্য উন্নত অভ্যন্তরীণ ব্যবস্থা চালু হওয়ায় ফ্রান্সে কয়লার দাম দিন দিন কমতে থাকে। এর ফলে বিকল্প শক্তির প্রয়োজনীয়তা কমে যায়। ফরাসি সরকার একটি প্রতিবেদনে জানায় যে সৌরশক্তি অর্থনৈতিকভাবে লাভজনক নয়, এবং মুশোর গবেষণা আর গুরুত্বপূর্ণ নয় বলে তার অনুদান বন্ধ করে দেওয়া হয়।

মুশো এরপর শিক্ষকতার পেশায় ফিরে যান। তবে তাকে পুরোপুরি ভুলে যাওয়া হয়নি। ১৮৯১ ও ১৮৯২ সালে ইনস্টিটিউট দ্য ফ্রঁস (Institut de France) তাকে 'লরিয়েত দ্য ল'ইন্সটিটিউট' (Lauréat de l'Institut) উপাধিতে ভূষিত করে। তিনি তার উদ্ভাবনী কাজের জন্য এই পুরস্কার পেয়েছিলেন।

১৯১২ সালে প্যারিসে তার জীবনাবসান ঘটে।

 তথ্যসূত্র 

 আরও পড়ুন 

   This book describes Frank Shuman's solar project in Egypt and Mouchot's machine.
 Printing a Newspaper by Sun Power. (1883, January - June). Leslie’s Monthly Magazine, 15(1), 381–382.

 বহির্সংযোগ 

 পল কলিন্স, দ্য বিউটিফুল পসিবিলিটি, সংখ্যা ৬ বসন্ত ২০০২
 আর্থ পোর্টাল আর্কাইভ: শক্তির উদ্ধৃতি
 লারৌসে: অগাস্টিন বার্নার্ড মাউচট
 অগাস্টিন মাউচোট 
 লা চালার সোলায়ার
 সৌর তাপের ব্যবহার
 সোলার প্রিন্টার মাউচোট ১৮৮২ 
 ১৮৮২ সালে মুদ্রিত "সোলেইল জার্নাল" সংবাদপত্রের গবেষণার আহ্বান 
  স্টিমপাঙ্ক সোলার - সৌর তাপ এবং এর শিল্প প্রয়োগ। La Chaleur Solaire et ses Applications Industrielles এর ইংরেজি অনুবাদ
  স্টিমপাঙ্ক সোলার - স্টিমের যুগে সৌর প্রকৌশল। মাউচটের 'লা চালার সোলায়ার এট সেস অ্যাপ্লিকেশন ইন্ডাস্ট্রিয়েলস'-এর বিরল ১৮৭৯ সালের দ্বিতীয় সংস্করণের ইংরেজি অনুবাদ।

বিষয়শ্রেণী:১৯শ শতাব্দীর ফরাসি উদ্ভাবক
বিষয়শ্রেণী:১৯১২-এ মৃত্যু
বিষয়শ্রেণী:১৮২৫-এ জন্ম